তারাদের সংখ্যা গণনা করা ক্ষমতার বাইরে। দুরবীন চোখে দিয়েও মানুষ এ পর্যন্ত মোটে ১০ কোটি তারকা দেখেছে। তারপর আর চোখে দেখা যায় না। দুরবীন ক্যামেরা লাগিয়ে ১০০ কোটি তারার ছবি তোলা হয়েছে। তারও ওধারে কত হাজার হাজার কোটি তারকা আছে। খালি চোখে আমরা সবসুদ্ধ প্রায় ছয়শ হাজার তারা দেখতে পাই। তাও আবার একসঙ্গে অতগুলো নয়। আকাশের যতটা আমরা  একসঙ্গে দেখতে পাই, ততটাতে মোটামুটি ২৫০০ কি বড় জোর ৩০০০ তারকা দেখা যায়। তারাদের মধ্যে এ পর্যন্ত ২৫০০০ তারা দেখা গিয়েছে, যারা একা নয়। তাদের একটি বা তার বেশি সাথি আছে। কিন্তু আমরা সবকটিকে মিলিয়ে একটি তারাই দেখতে পাই। এই জোড়া তারকা বা যুগ্ম তারকার মধ্যে এমন অনেক আছে, যাদের মধ্যে একজন সাথি ঘুরতে ঘুরতে অপর তারাটির সামনে এসে পড়ে, আর আমরা ওই আড়ালের তারাটির আলো সবটা দেখতে পাই না। তারকার সামনের সাথি ঘুরতে ঘুরতে সরে গেলে আবার দুজনকার আলো আগেরকার মতো উজ্জ্বল হয়ে যায়। এরকম যাদের হয়, তাদের বলে অস্থির তারকা। অন্য যেসব তারকা  আছে, তাদের আলো কমে বাড়ে না, তাদের স্থির তারকা বলা হয়। স্থির মানে আলোটা স্থির, তারাটা কিন্তু চলতেই থাকে।